CELEX: 32021D0360
Language: el
Date: 2021-02-19 00:00:00
Title: Εκτελεστική απόφαση (ΕΕ) 2021/360 της Επιτροπής της 19ης Φεβρουαρίου 2021 σχετικά με την παράταση των περιόδων συγκέντρωσης των δηλώσεων υποστήριξης για ορισμένες ευρωπαϊκές πρωτοβουλίες πολιτών σύμφωνα με τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 1121] (Το κείμενο στην αγγλική γλώσσα είναι το μόνο αυθεντικό)

26.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 69/9
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/360 ΤΗΣ ΕΠΙΤΡΟΠΗΣ
         της 19ης Φεβρουαρίου 2021
         σχετικά με την παράταση των περιόδων συγκέντρωσης των δηλώσεων υποστήριξης για ορισμένες ευρωπαϊκές πρωτοβουλίες πολιτών σύμφωνα με τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 1121]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για τη θέσπιση προσωρινών μέτρων όσον αφορά τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών, λόγω της επιδημικής έκρηξης της COVID-19 (1), και ιδίως το άρθρο 2 παράγραφος 2,
         Κατόπιν διαβούλευσης με την επιτροπή για την Ευρωπαϊκή Πρωτοβουλία Πολιτών που προβλέπεται στο άρθρο 22 του κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου (2),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2020/1042 θεσπίζει προσωρινά μέτρα όσον αφορά την Ευρωπαϊκή Πρωτοβουλία Πολιτών για την αντιμετώπιση των προκλήσεων που αντιμετώπισαν οι διοργανωτές πρωτοβουλιών πολιτών, οι εθνικές διοικήσεις και τα θεσμικά όργανα της Ένωσης, αφότου ο Παγκόσμιος Οργανισμός Υγείας ανακοίνωσε, τον Μάρτιο του 2020, ότι η έξαρση της νόσου COVID-19 εξελίχθηκε σε παγκόσμια πανδημία. Κατά τους μήνες που ακολούθησαν την εν λόγω ανακοίνωση, τα κράτη μέλη εξέδωσαν περιοριστικά μέτρα για την καταπολέμηση της κρίσης στον τομέα της δημόσιας υγείας. Κατά συνέπεια, ο δημόσιος βίος παρέλυσε στο σύνολο σχεδόν των κρατών μελών. Ως εκ τούτου, ο κανονισμός (ΕΕ) 2020/1042 παρέτεινε ορισμένες προθεσμίες που προβλέπονται στον κανονισμό (ΕΕ) 2019/788.
                  
               
                     (2)
                  
                  
                     Ο κανονισμός (ΕΕ) 2020/1042 εξουσιοδοτεί την Επιτροπή να παρατείνει περαιτέρω, κατά τρεις μήνες, τις περιόδους συγκέντρωσης για πρωτοβουλίες των οποίων η περίοδος συγκέντρωσης βρίσκεται σε εξέλιξη κατά τη διάρκεια νέας επιδημικής έκρηξης της COVID-19 υπό ορισμένες περιστάσεις. Οι προϋποθέσεις για οποιαδήποτε περαιτέρω παράταση είναι παρόμοιες με εκείνες που οδήγησαν στην αρχική παράταση μετά την έξαρση της COVID-19 τον Μάρτιο του 2020, δηλαδή ότι τουλάχιστον το ένα τέταρτο των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης εφαρμόζουν μέτρα στο πλαίσιο της αντιμετώπισης της πανδημίας COVID-19 που περιορίζουν σε σημαντικό βαθμό την ικανότητα των διοργανωτών να συγκεντρώνουν δηλώσεις υποστήριξης σε έντυπη μορφή και να ενημερώνουν το κοινό σχετικά με τις εν εξελίξει πρωτοβουλίες τους.
                  
               
                     (3)
                  
                  
                     Από την έκδοση του κανονισμού (ΕΕ) 2020/1042 τον Ιούλιο του 2020, η Επιτροπή παρακολουθεί εκ του σύνεγγυς την κατάσταση στα κράτη μέλη.
                  
               
                     (4)
                  
                  
                     Στις 17 Δεκεμβρίου 2020, η Επιτροπή χορήγησε περαιτέρω τρίμηνη παράταση σε πρωτοβουλίες που βρίσκονταν σε διαδικασία συγκέντρωσης δηλώσεων υποστήριξης την 1η Νοεμβρίου 2020 (3), μετά την αξιολόγησή της ότι πληρούνταν οι προϋποθέσεις για τη χορήγηση της εν λόγω παράτασης βάσει του κανονισμού (ΕΕ) 2020/1042. Χορηγήθηκε αναλογική παράταση σε πρωτοβουλίες που ξεκίνησαν την περίοδο συλλογής τους μεταξύ 1ης Νοεμβρίου και 17ης Δεκεμβρίου 2020.
                  
               
                     (5)
                  
                  
                     Από την 1η Νοεμβρίου 2020, η κατάσταση λόγω της πανδημίας που προκλήθηκε από τη νόσο COVID-19 σε αρκετά κράτη μέλη δεν έχει αλλάξει σημαντικά. Έως το τέλος Ιανουαρίου 2021, σημαντικός αριθμός κρατών μελών εξακολουθούσε να εφαρμόζει μέτρα για τον περιορισμό της ελεύθερης κυκλοφορίας των πολιτών εντός της επικράτειάς τους, προκειμένου να σταματήσει ή να επιβραδυνθεί η μετάδοση της νόσου COVID-19. 5 Κράτη μέλη ανέφεραν ότι την 1η Φεβρουαρίου 2021 εφάρμοζαν σε εθνικό επίπεδο περιοριστικά μέτρα τα οποία απαγόρευαν ή περιόριζαν σημαντικά την ελευθερία των πολιτών να κυκλοφορούν ελεύθερα εντός της επικράτειάς τους, ενώ 11 κράτη μέλη ανέφεραν ότι εφάρμοζαν περιοριστικά μέτρα σε τοπικό επίπεδο. Τα εν λόγω περιοριστικά μέτρα έχουν συνδυαστεί με πρόσθετα μέτρα με παρόμοια περιοριστικά αποτελέσματα στον δημόσιο βίο στην επικράτειά τους ή τουλάχιστον σε σημαντικά τμήματά της, συμπεριλαμβανομένων των περιορισμών στη δυνατότητα πρόσβασης σε δημόσιους χώρους, της διακοπής λειτουργίας ή της εφαρμογής περιορισμένου ωραρίου για καταστήματα, εστιατόρια και μπαρ, των αυστηρών περιορισμών χωρητικότητας στις δημόσιες και ιδιωτικές συναθροίσεις και συναντήσεις, καθώς και της επιβολής απαγόρευσης της κυκλοφορίας. Ο συνδυασμός των εν λόγω μέτρων επηρεάζει σημαντικά την ικανότητα των διοργανωτών να συγκεντρώνουν δηλώσεις υποστήριξης σε έντυπη μορφή και να ενημερώνουν το κοινό σχετικά με τις εν εξελίξει πρωτοβουλίες τους. Με βάση τις διαθέσιμες επί του παρόντος πληροφορίες, τα εν λόγω μέτρα, ή μέτρα με παρόμοιο αποτέλεσμα, είναι πιθανό να εξακολουθήσουν να ισχύουν για περίοδο τουλάχιστον τριών μηνών.
                  
               
                     (6)
                  
                  
                     Τα οικεία κράτη μέλη αντιπροσωπεύουν τουλάχιστον το ένα τέταρτο των κρατών μελών και άνω του 35 % του πληθυσμού της Ένωσης.
                  
               
                     (7)
                  
                  
                     Για τους λόγους αυτούς, μπορεί να συναχθεί το συμπέρασμα ότι πληρούνται οι προϋποθέσεις για τη χορήγηση παράτασης των περιόδων συγκέντρωσης όσον αφορά πρωτοβουλίες των οποίων η περίοδος συγκέντρωσης βρισκόταν σε εξέλιξη την 1ης Φεβρουαρίου 2021. Επομένως, οι εν λόγω περίοδοι συγκέντρωσης θα πρέπει να παραταθούν κατά τρεις μήνες.
                  
               
                     (8)
                  
                  
                     Για πρωτοβουλίες των οποίων η περίοδος συγκέντρωσης άρχισε μεταξύ της 1ης Φεβρουαρίου 2021 και της ημερομηνίας έκδοσης της παρούσας απόφασης, η περίοδος συγκέντρωσης θα πρέπει να παραταθεί έως την 1η Μαΐου 2022.
                  
               
                     (9)
                  
                  
                     Όσον αφορά τις πρωτοβουλίες των οποίων η περίοδος συγκέντρωσης έληξε μεταξύ της 1ης Φεβρουαρίου 2021 και της ημερομηνίας έκδοσης της παρούσας απόφασης, η παρούσα απόφαση θα πρέπει να ισχύσει αναδρομικά,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Εάν η συγκέντρωση δηλώσεων υποστήριξης μιας Ευρωπαϊκής Πρωτοβουλίας Πολιτών (στο εξής: πρωτοβουλία) βρισκόταν σε εξέλιξη την 1η Φεβρουαρίου 2021, η μέγιστη περίοδος συγκέντρωσης παρατείνεται για διάστημα τριών μηνών για τη συγκεκριμένη πρωτοβουλία.
            
            
               2.   Εάν η συγκέντρωση των δηλώσεων υποστήριξης μιας πρωτοβουλίας άρχισε μεταξύ της 1ης Φεβρουαρίου 2021 και της ημερομηνίας έκδοσης της παρούσας απόφασης, η μέγιστη περίοδος συγκέντρωσης παρατείνεται έως την 1η Μαΐου 2022 για τη συγκεκριμένη πρωτοβουλία.
            
         
         
            Άρθρο 2
            Οι νέες καταληκτικές ημερομηνίες των περιόδων συγκέντρωσης για τις ακόλουθες πρωτοβουλίες είναι οι εξής:
            
                        —
                     
                     
                        για την πρωτοβουλία με τίτλο «Η γρήγορη, δίκαιη και αποτελεσματική λύση για την κλιματική αλλαγή»: 6 Μαΐου 2021,
                     
                  
                        —
                     
                     
                        για την πρωτοβουλία με τίτλο «Πολιτική συνοχής για την ισότητα των περιφερειών και τη διατήρηση των ιδιαίτερων πολιτιστικών χαρακτηριστικών τους»: 7 Μαΐου 2021,
                     
                  
                        —
                     
                     
                        για την πρωτοβουλία με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη»: 10 Μαΐου 2021,
                     
                  
                        —
                     
                     
                        για την πρωτοβουλία με τίτλο «Τιμολόγηση του άνθρακα για την καταπολέμηση της κλιματικής αλλαγής»: 22 Ιουλίου 2021,
                     
                  
                        —
                     
                     
                        για την πρωτοβουλία με τίτλο «Καλλιεργήστε την επιστημονική πρόοδο: οι καλλιέργειες μετράνε!»: 25 Ιουλίου 2021,
                     
                  
                        —
                     
                     
                        για την πρωτοβουλία με τίτλο «Σταματήστε τη διαφθορά στην Ευρώπη στη ρίζα της με τη διακοπή της χρηματοδότησης χωρών που έχουν αναποτελεσματικό δικαστικό σύστημα μετά τη λήξη της προθεσμίας»: 12 Σεπτεμβρίου 2021,
                     
                  
                        —
                     
                     
                        για την πρωτοβουλία με τίτλο «Δράσεις για την αντιμετώπιση της κλιματικής έκτακτης ανάγκης»: 23 Σεπτεμβρίου 2021,
                     
                  
                        —
                     
                     
                        για την πρωτοβουλία με τίτλο «Σώστε τις μέλισσες και τους αγρότες! Ας οδεύσουμε προς μια γεωργία φιλική προς τις μέλισσες για ένα υγιές περιβάλλον»: 30 Σεπτεμβρίου 2021,
                     
                  
                        —
                     
                     
                        για την πρωτοβουλία με τίτλο «Stop Finning – Stop the trade» (Σταματήστε την πρακτική αφαίρεσης πτερυγίων – Σταματήστε το εμπόριο): 31 Ιανουαρίου 2022,
                     
                  
                        —
                     
                     
                        για την πρωτοβουλία με τίτλο «ΨΗΦΟΦΟΡΟΙ ΧΩΡΙΣ ΣΥΝΟΡΑ, πλήρη πολιτικά δικαιώματα για τους πολίτες της ΕΕ»: 11 Μαρτίου 2022,
                     
                  
                        —
                     
                     
                        για την πρωτοβουλία με τίτλο «Χορήγηση βασικού άνευ όρων εισοδήματος (UBI) σε όλη την ΕΕ»: 25 Μαρτίου 2022,
                     
                  
                        —
                     
                     
                        για την πρωτοβουλία με τίτλο «Ελευθερία στην ανταλλαγή περιεχομένου»: 1 Μαΐου 2022,
                     
                  
                        —
                     
                     
                        για την πρωτοβουλία με τίτλο «Δικαίωμα στη θεραπεία»: 1 Μαΐου 2022,
                     
                  
                        —
                     
                     
                        για την πρωτοβουλία με τίτλο «Πρωτοβουλία της κοινωνίας των πολιτών για την απαγόρευση των πρακτικών μαζικής βιομετρικής παρακολούθησης»: 1 Μαΐου 2022.
                     
                  
         
            Άρθρο 3
            Η παρούσα απόφαση έχει αναδρομική ισχύ όσον αφορά τις πρωτοβουλίες των οποίων η περίοδος συγκέντρωσης έληξε μεταξύ της 1ης Φεβρουαρίου 2021 και της ημερομηνίας έκδοσης της παρούσας απόφασης.
         
         
            Άρθρο 4
            Η παρούσα απόφαση απευθύνεται:
            
                        —
                     
                     
                        στην ομάδα διοργανωτών της πρωτοβουλίας με τίτλο «Η γρήγορη, δίκαιη και αποτελεσματική λύση για την κλιματική αλλαγή»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Πολιτική συνοχής για την ισότητα των περιφερειών και τη διατήρηση των ιδιαίτερων πολιτιστικών χαρακτηριστικών τους»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Τέρμα στη φορολογική απαλλαγή των αεροπορικών καυσίμων στην Ευρώπη»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Τιμολόγηση του άνθρακα για την καταπολέμηση της κλιματικής αλλαγής»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Καλλιεργήστε την επιστημονική πρόοδο: οι καλλιέργειες μετράνε!»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Σταματήστε τη διαφθορά στην Ευρώπη στη ρίζα της με τη διακοπή της χρηματοδότησης χωρών που έχουν αναποτελεσματικό δικαστικό σύστημα μετά τη λήξη της προθεσμίας»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Δράσεις για την αντιμετώπιση της κλιματικής έκτακτης ανάγκης»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Σώστε τις μέλισσες και τους αγρότες! Ας οδεύσουμε προς μια γεωργία φιλική προς τις μέλισσες για ένα υγιές περιβάλλον»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Stop Finning – Stop the trade» (Σταματήστε την πρακτική αφαίρεσης πτερυγίων – Σταματήστε το εμπόριο),
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «ΨΗΦΟΦΟΡΟΙ ΧΩΡΙΣ ΣΥΝΟΡΑ, πλήρη πολιτικά δικαιώματα για τους πολίτες της ΕΕ»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Χορήγηση βασικού άνευ όρων εισοδήματος (UBI) σε όλη την ΕΕ»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Ελευθερία στην ανταλλαγή περιεχομένου»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Δικαίωμα στη θεραπεία»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Πρωτοβουλία της κοινωνίας των πολιτών για την απαγόρευση των πρακτικών μαζικής βιομετρικής παρακολούθησης».
                     
                  
         
            Βρυξέλλες, 19 Φεβρουαρίου 2021.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 231 της 17.7.2020, σ. 7.
         
            (2)  Κανονισμός (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (ΕΕ L 130 της 17.5.2019, σ. 55).
         
            (3)  Εκτελεστική απόφαση (ΕΕ) 2020/2200 της Επιτροπής της 17ης Δεκεμβρίου 2020 σχετικά με την παράταση των περιόδων συγκέντρωσης των δηλώσεων υποστήριξης για ορισμένες ευρωπαϊκές πρωτοβουλίες πολιτών σύμφωνα με τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου (ΕΕ L 434 της 23.12.2020, σ. 56).